
Soodustuse määramine teede ja tänavate sulgemise maksule
(OÜ Eesti ESM)

1. ASJAOLUD JA MENETLUSE KÄIK

26.04.2021. a esitas  OÜ Eesti ESM, registrikood 10176697, Narva Linnavalitsuse Linnamajandusametile taotluse, milles palub vabastust  teede ja tänavate sulgemise maksust  linnatänavate sulgemisel AS Narva Vesi tellimusel sadeveekanalisatsiooni ehitustööde tegemiseks Narvas 14. mikrorajoonis. OÜ Eesti ESM on arvamusel, et tal on õigus tänavate sulgemise tasust vabastamisele Narva Linnavolikogu määruse „Narva linna teede ja tänavate sulgemise maks“ § 1 lg 2 punkti 1 alusel, kuna tegemist on Narva linna eelarvest finantseeritava ehitustööga.

[bookmark: _GoBack]Narva Linnavalitsuse Linnamajandusamet saatis 29.04.2021 AS-ile Narva Vesi järelepärimise, milles palus infot selle kohta, kas kaevetöödega seotud teede sulgemise maks oli arvestatud riigihanke „14. mikrorajooni ühiskanalisatsiooni-,  drenaaži süsteemide rajamine“ läbiviimisel töövõtja Eesti ESM OÜ kuludesse. AS Narva Vesi vastas järgmist: „Palusite vastata, kas kaevetöödega seotud teede sulgemise maks oli arvestatud riigihanke „14. mikrorajooni ühiskanalisatsiooni-, drenaaži süsteemide rajamine“ läbiviimisel töövõtja Eesti ESM OÜ kuludesse või mitte.

Riigihanke 226031 “14. mikrorajooni ühiskanalisatsiooni-, drenaaži süsteemide rajamine” tööde eest tasumise aluseks olevad töömahtude loendid ei võimalda erinevaid kululiike tööliikide, materjalide, töödega seotud muude kulude jne kaupa lahti lüüa ning sellest tulenevalt järeldusi teha. Töömahtude loend on üles ehitatud töölõikude kaupa (kaevust kaevuni) ning töölõigu kogumaksumusega, kuhu peavad olema arvestatud kõik asjasse puutuvad ja lepinguga ette nähtud kulud. Seetõttu me ei oska selgelt ja täpselt öelda, kas Eesti ESM OÜ arvestas töölõikudesse teede sulgemise maksu või mitte. 

Küll aga riigihanke 226031 “14. mikrorajooni ühiskanalisatsiooni-, drenaaži süsteemide rajamine” alusdokumentidesse lahutamatu osana kuuluva dokumendi “tellija tehnilised tingimused ehitustöödele” p. 7.8 ning tööprojekti seletuskirja punkti 8.2.2 kohaselt oli teede sulgemise maksuga seotud tingimuse sõnastus alljärgnev (tsiteerin): “Ehitaja kohustuseks on tasuda teede ja tänavate sulgemise maks vastavalt Narva linnas kehtivale määrusele 21.05.2015 nr. 18 “Narva linna teede ja tänavate sulgemise maks”. 

Teisisõnu riigihanke alusdokumentides viidati linnas kehtestatud korrale ning pakkuja pidi (tulevane Töövõtja) arvestama teede sulgemise maksu aspektis Narva linna poolt 21.05.2015 kehtestatud määruse nr 18 korra ja tingimustega. Pakkujal endal tuli hankemenetluse etapis tutvuda linnas kehtiva teede sulgemise määruse korra ja tingimustega ning tegema vastavasisulised järeldused teede sulgemise maksu kohaldamise või kohaldamata jätmise kohta. Kui viidatud kord võimaldab jätta linnaeelarvest rahastatud ehitustöödele teede sulgemise maksu kohaldamata ning nõudmata, siis pakkuja võis selle tingimusega arvestada pakkumuse hinna koostamisel ning jätta oma pakkumuse kuludesse teede sulgemise maksu mitte arvestada.

Maksust vabastamine on linnavalitsuse kaalutlusõigus (Korra § 1 lg 2 p 1). Formaalselt riigihankes 226031 “14. mikrorajooni ühiskanalisatsiooni-, drenaaži süsteemide rajamine” tellitud tööd rahastatakse AS-i Narva Vesi eelarvest. Rahalised vahendid tööde teostamiseks olid eraldatud linna eelarvest AS-i Narva Vesi aktsiakapitali suurendamiseks.“

2. ÕIGUSLIKUD ALUSED

Korraldus kehtestatakse kohaliku omavalitsuse korralduse seaduse § 30 lõike l punkti 2 alusel, 
mille kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla- ja linna põhimäärusega on pandud täitmiseks valitsusele.

Narva Linnavolikogu 21.05.2015 määruse nr 18 "Narva linna teede ja tänavate sulgemise 
maks" § 1 lg 2 punkti 1 kohaselt maksustamisele ei kuulu Narva linna tellimusel või linna eelarvest finantseeritava ehitus-, avarii- või remonttööga või sellega seonduva kaeve- või hooldustööga.

3. OTSUS
       
Vabastada OÜ Eesti ESM, registrikood 10176697, teede ja tänavate sulgemise maksust  linnatänavate sulgemisel AS Narva Vesi tellimusel sadeveekanalisatsiooni ehitustööde tegemiseks Narvas 14. mikrorajoonis alates tööde algusest.

4. RAKENDUSSÄTTED

4.1.   Narva Linnakantseleil teha korraldus teatavaks Narva Linnavalitsuse    Linnamajandusametile. 
4.2.   Korraldus jõustub teatavakstegemisest.
4.3.   Korralduse peale võib esitada kaebuse Tartu Halduskohtu Jõhvi kohtumajale 
        halduskohtumenetluse seadustikus sätestatud korras 30 päeva jooksul arvates korralduse 
        teatavakstegemisest.


Katri Raik						
Linnapea						Üllar Kaljuste 
                                                                                   Linnasekretär




